Δημήτρης Νατσιός

Ο **Δημήτρης Νατσιός** (Μοσχοχώρι Πιερίας, γενν. 1965) είναι Έλληνας πολιτικός και εκπαιδευτικός με πτυχίο στην Παιδαγωγική και τη Θεολογία. Είναι πρόεδρος του  κόμματος «Νίκη», το οποίο ίδρυσε το 2019.

## Βιογραφία
Ο Δημήτριος Νατσιός είναι γόνος πολύτεκνης οικογένειας. Είναι έγγαμος και πατέρας τριών παιδιών. Σπούδασε Παιδαγωγική στην Παιδαγωγική Ακαδημία Θεσσαλονίκης και στη συνέχεια Θεολογία στη Θεολογική Σχολή του Αριστοτελείου Πανεπιστημίου Θεσσαλονίκης. Εργάζεται ως δάσκαλος στην πρωτοβάθμια εκπαίδευση, τα τελευταία 35 χρόνια, σε σχολεία των Κυκλάδων και του Κιλκίς. Είναι αρθρογράφος για ζητήματα παιδείας, πολιτικής, κοινωνικού και θεολογικού περιεχομένου σε εφημερίδες, περιοδικά και ιστοσελίδες, ενώ σύμφωνα με το βιογραφικό του έχει εκδώσει 12 βιβλία κυρίως για θέματα παιδείας. Επίσης, ήταν επί μια δεκαετία παρουσιαστής και επιμελητής της τηλεοπτικής εκπομπής «Γράμματα Σπουδάματα» στον εκκλησιαστικό τηλεοπτικό σταθμό «4Ε» καθώς και δυο επιπλέον χρόνια όπου η εκπομπή προβαλλόταν στον περιφερειακό σταθμό της Κεντρικής Μακεδονίας «Δίον Τηλεόραση».

Ήταν ένας από τους πρώτους που το 2006 επισήμανε τη χρήση του όρου «συνωστισμός» από τη Μαρία Ρεπούση  για τη Μικρασιατική Καταστροφή, στο βιβλίο Ιστορίας της ΣΤ’ Δημοτικού, ζήτημα που απασχόλησε έντονα τον δημόσιο λόγο και τελικά οδήγησε στην απόσυρση του βιβλίου.

## Πολιτική σταδιοδρομία
Ξεκίνησε την πολιτική του δράση το 2014 από το Κίνημα «Ελευθερία», του οποίου υπέγραψε την ιδρυτική διακήρυξη. Το 2015 εντάχθηκε στον Ριζοσπαστικό Εθνικό Συναγερμό του Βασίλη Καπερνάρου, μετέχοντας στη διοικούσα επιτροπή του κόμματος. Αργότερα εντάχθηκε στην Κοινωνία - Πολιτική παράταξη συνεχιστών του Καποδίστρια, από την οποία παραιτήθηκε το 2016, ύστερα από φήμες περί ίδρυσης νέου πολιτικού κόμματος από τον ίδιο.

Στις 17 Ιουνίου 2019, με αφορμή τη Συμφωνία των Πρεσπών, ίδρυσε το «Δημοκρατικό Πατριωτικό Κίνημα - Νίκη» του οποίου είναι πρόεδρος. Στις εκλογές του Μαΐου 2023, τις πρώτες πού έλαβε μέρος, το κόμμα έλαβε ποσοστό 2,92%, χωρίς να εισέλθει οριακά στη Βουλή. Έπειτα από έναν μήνα, στις εκλογές του Ιουνίου, το κόμμα συγκέντρωσε ποσοστό 3,70% και εξέλεξε 10 βουλευτές.

## Ιδεολογία και θέσεις
Οι θέσεις του Δημήτρη Νατσιού είναι ιδιαίτερα αποδεκτές στον λεγόμενο πατριωτικό χώρο, κυρίως στη Βόρεια Ελλάδα. Ο ίδιος δεν αποκρύπτει τις σχέσεις του με εκκλησιαστικές οργανώσεις αλλά και μοναστήρια του Αγίου Όρους, τα οποία όπως υποστηρίζει δεν έχουν πολιτική ανάμειξη.

Έχει εκφραστεί κατά του γάμου ομόφυλων ζευγαριών και της "woke" κουλτούρας. Απόψεις του σχετικά με τα δικαιώματα ΛΟΑΤΚΙ έχουν χαρακτηριστεί από μεγάλη μερίδα του τύπου ως ομοφοβικές, έχοντας προκαλέσει έντονη κριτική από τα Ελληνικά ΜΜΕ. Ακόμα, έχει ταχθεί κατά της υποχρεωτικότητας των εμβολίων.

Έχει εκφραστεί υπέρ του Ντόναλντ Τραμπ, δηλώνοντας πως «στις ΗΠΑ κέρδισαν η πατρίδα και η οικογένεια» ενώ «ηττήθηκαν η παράνοια και η "woke" ατζέντα». Έχει ταχθεί κατά της διαφθοράς των ένοπλων δυνάμεων και της λαθραίας μετανάστευσης. Είναι επίσης ανοικτά κατά των αμβλώσεων ,αναφέροντας πως πρέπει να προβληθεί «ο ιερός θεσμός της οικογένειας» και να διδαχθούν μαθήματα αγνότητας στους μαθητές.

## Βιβλία
* 2012: *Τα νεοταξικά βιβλία γλώσσας Δημοτικού και Γυμνασίου*, εκδ. Ενωμένη Ρωμιοσύνη
* 2015: *Τα άθεα γράμματα και η παιδεία του Γένους*, εκδ. Ιερόν Κοινόβιον Οσίου Νικοδήμου
* 2018: *Ρωμηοί και Γραικύλοι*, εκδ. Αγαθός Λόγος
* 2020: *Γράμματα σπουδάματα ή βιβλία-σάβανα του Γένους*, εκδ. ΙΝΦΟΓΝΩΜΩΝ

## Εξωτερικοί σύνδεσμοι
* Η αρθρογραφία του στην ιστοσελίδα Αντίβαρο -

## Παραπομπές


Κατηγορία:Έλληνες δάσκαλοι
Κατηγορία:Έλληνες αρχηγοί κομμάτων
Κατηγορία:Έλληνες πολιτικοί του 21ου αιώνα
Κατηγορία:Βουλευτές εκλεγμένοι με τη Νίκη
Κατηγορία:Βουλευτές Α΄ Θεσσαλονίκης
Κατηγορία:Νίκη (πολιτικό κόμμα)